Täna täpselt pool aastat tagasi asetati Paikuse põhikooli algklasside maja juurdeehitusele pidulikult nurgakivi. Kullakarva silindrisse pandi sama päeva Pärnu Postimees, kooli töötajate, õpetajate ja õpilaste nimed koos kõigi klasside soovidega. Küllap sooviti sedagi, et 1. septembriks on ehitus  õpilaste vastuvõtuks valmis. Riigihanke tulemusena ehitajaks osutunud AS Facio Ehitusel on jäänud aega veel üks kuu. Seepärast on põhjust uudistada, et teadasaada kui kaugel ollakse tegemistega. Objektijuht Edu Rösler oli lahkesti nõus näitama ja rääkima, mis tehtud ja millega tuleb kiirustada, et ehitusdirektor Toomas Kaareti antud lubadus nurgakivi panekul saaks saabuva kooliaasta alguseks täidetud.